# COVID-19 véksin ókkol ór babote fuwain loi keén gorí hotá hoibó

Akhéri taza goijjá: 8 Ogós 2022

Boc 6 mac óttu 4 bosórjja gura fuwain dólla yó véksin marar wosíyot gorá giyyé zará firazárani cókti komzur goijjá, yáto maazuri ola, héndhilla uitará zaráttu cíyaikka ar/yá hoekkán sehéti mockilat asé ziín é hítárar COVID-19 or hótora ré baráiye. COVID-19 véksin marar babote tuñár fuwa ttú tajjub lagoon ar becábecí súal ókkol tákoon fítiri. Eçé hodún nosíyto ókkol tuñár fuwain dé oggúan véksin luwar age adde baade hítara loi hotá hoibólla.

[Department of Health and Aged Care or wébsait ot](https://www.health.gov.au) mowjud aséde akhéri sehéti mocwara loi óre taza zani rakóon zoruri.

COVID-19 véksin marar babote tuñáttu aséde zehonó sinta adde súwal ókkol óre yó tuñár véksin mara zuhar gorídoiya ar/yá tuñár daktor loi tuñár fuwa ye véksin loibar age biyasana gorí faribá.

Véksin marazoon or babote hítarar juab ókkol óre fúna ar hítarattu aséde zehón dhor ókkol óre etebar gorá zoruri.

* COVID-19 vésin or babote aiz fuijjonto tui ki zanos añáre hoó?
* Tui age honótte oggúa véksin loólíne?

Emkan aséde ki tuñár fuwa ye age oggúa véksin loíl ar hían héddúr bura noaccíl.

COVID-19 véksin or babote tuñúi ki zonoode hían cáda bafé ar boc-munaséb torika loi buzaido.

Yad rakó déki fuwaindé boro ókkol óttu jozbati icára ókkol lo, hétolla dhor ókkol becí cíyar gorá bála noóitfare ar híin é tuñár fuwa ttú bezuita lagefán gorítfare.

Buzái doo de ki daktor yáto elaaji mahér é tuñár fuwa ttú hodún súwal fusár goríbo, tuñár fuwa ye hítarar dhuñát (yáto théng ot zodi hítara 6 mac óttu 5 bosór or lamat óile) oggúa fúñis loibo ar hítara oggúa gura gutár ehésas goríbo ar ziántu fúñis góille híar baade héçe ekka bic óibo. Hítararé hoóiyore yaán fítin fakka goró de ki ziántu fúñis góille héçe ekka bic óon gan maamuli ar hían maáni dabai ye ham gorér.

Véksin marar babote zodi tuñár fuwa fikírmon óile, hítarar ehésas ókkol óre aró zanar kucíc goró yáto tuñár daktor ottú tuñúi aró nosíyot saái faribá, zodi zoruri óile.

## Tuñár fuwar súwal ókkol óre juwab do

Tuñár fuwa ttú tákitfarede zehonó súwal ókkol ót zaite fuwain-laikká juwab ókkol toiyar raikkó. Eçé hodún osól súwal ókkol adde juwab ókkol asé ziín é modot goríbo hotár huáhoi yaán ot mazé:

Hákiki masál ókkol estemal goró, zeén neki baiccár bafdada ókkol, óre basoon, ar ciz ókkol óre gorát tákoon zeén neki eskul ot ar sáf baindá kéla ókkol ot zaifaroon, zodi yaán é modot goríbo boli tháaro.

Australiat, híin óre sáñisdan ókkol é bálagorí theés goijjé zián é fakka goijjé de ki dabai ókkol beggún maháfuz. Híin manúic óre diyazaitó zodi híin maháfuz noóitó.

Zodi tuñár fuwa ye fúñis ókkol óre dhorailé, hazor toiyar táka ar díyan fírar torika ókkol dorhari.

Boc 5 bosór adde híar woror fuwain ollá, ekkán gura, beec sináfúna zagat zoon gán é modot gorítfare, zeén neki ekkán mokami fármesi yá aám daktori goróiya. Beec gorí véksin marar zaga ókkol uzoorjja adde duadi óitfare ar ocánti ré baráitfare.

Ekkán cúzan tojuruba ar díyan fírani foida goríbólla tuñár fuwar fosón or kéluna ókkol ar kitab ókkol fúñati anó.

Tuñár zuhar gorí doiya ré agebári zanaido zodi tuñár fuwa ttú fúñis ókkol ór dhor táke, taáke hítara kafí thaim rakí farefáan ar fakka gorí farefáan de ki torika gán becí duadi noó yáto mojburi noó.

Véksin or babote beec maalumat ollá [Department of Health and Aged Care or wébsait](https://www.health.gov.au/initiatives-and-programs/covid-19-vaccines/translations) tuñúi góli saáifaribá eçé: [www.health.gov.au](http://www.health.gov.au).

National Coronavirus ar COVID-19 véksin Modotlain óre yó **1800 020 080** ot tuñúi koól gorí faribá. Maana buzáidiyar hédmot ólla, ekteyar 8 sibo.

Zodi tuñár náfang, ‎yáto tuñáttu fúna yáto hotár mockilat asé, toóile tuñúi National Relay Service óre **133 677** ot koól gorífaribá.